ድርጅቱ ከ2 ነጥብ 3 ቢሊየን ብር በላይ በሆነ ወጪ የእህል ግዢ አካሂደ
 – የኢትዮጵያ እህል ንግድ ድርጅት በዘንድሮው ግማሽ የበጀት ዓመት ከ2 ነጥብ 3 ቢሊየን ብር በላይ በሆነ ወጪ እህልና የቡና ምርት ከውጭና  ከሀገር ውስጥ ገበያ መግዛቱን አስታወቀ።የድርጅቱ ዋና ስራ አስኪያጅ አቶ ብርሃኔ ሀይሌ ለዋልታ ኢንፎርሜሽን ማዕከል እንደገለፁት፤ ድርጅቱ 2 ነጥብ 34 ቢሊየን ብር ወጪ በማድረግ 3 ሚሊየን 835 ሺ 400 ኩንታል የማረጋጊያ ስንዴን ጨምሮ የተለያዩ የእህል አይነቶችንና ቡና ግዢ  አካሂዷል።ድርጅቱ ያካሂደው ግዢ ከእቅዱ ጋር ሲነፃፀር በ884 ሚሊየን 565 ሺ 237 ብር ብልጫ እንዳለው ጠቁመው፤ በመጠን 1 ሚሊየን 886 ሺ 249 ኩንታል እህል ብልጫ አለው በማለት ገልፀዋል።እንደ አቶ ብርሃኔ ገለፃ ድርጅቱ ግዢውን ከሀገር ውስጥና ከውጭ እንደሚያካሂድ ጠቁመው፤ ግዢው ከባለፈው አመት ተመሳሳይ ወቅት ጋር ሲነፃፀር በ437 በመቶ ብልጫ እንዳለው አስታውቀዋል።ድርጅቱ በሽያጭ በኩልም ከፍተኛ ውጤት እያስመዘገበ የሚገኝ ሲሆን፤ በግማሽ የበጀት ዓመቱ የገበያ የማረጋጊያ ስንዴ ሽያጭን ጨምሮ በሀገር ውስጥና በውጭ ገበያ 2 ሚሊየን 893 ሺ 857 ኩንታል እህልና ቡና በብር 2 ቢሊየን ለመሸጥ አቅዶ 4 ሚሊየን 471 ሺ 096 ኩንታል እህልና ቡና በብር 2 ነጥብ 75 ቢሊዮን በመሸጥ የዕቅዱን በመጠን 155 በመቶ በዋጋ ደግሞ 137 በመቶ አከናውኗል ብለዋል።በውጭ ንግድ ሽያጭ በኩልም የተለያዩ የብርዕ፣ የጥራጥሬ፣ የቅባት እህሎችና ቡና በብር 292 ነጥብ 75 ሚሊዮን በመሸጥ የዕቅዱን በመጠን 78 በመቶ እና በዋጋ 63 በመቶ ያከናወነ ሲሆን፤ በበጀት አመቱ የመጀመሪያው ስድስት ወራት ውስጥ ወደ ውጭ ከተላኩት የእህልና ቡና ምርቶች ላይ 15 ነጥብ 57 ሚሊዮን የአሜሪካ ዶላር የውጭ ምንዛሪ ገቢ ተገኝቷል ብለዋል፡፡ የተከናወነው የውጭ ሽያጭ ከባለፉት ሁለት አመታት ጋር ሲነፃፀር የዘንድሮው ብልጫ እንዳለውም አቶ ብርሃኔ ሀይሌ መናገራቸውን ዋልታ ኢንፎርሜሽን ማዕከል ዘግቧል።